YouTube'i logo
**YouTube** on veebiportaal, mille kasutajad saavad videoid üles laadida, jagada ja vaadata. Multimeediumiteenuse pakkuja veebis ja veebisaidi omanik on Alphabet Inc. – sellele firmale kuulub ka Google.

2016. aasta mais oli YouTube külastatavuselt teine veebisait maailmas, Eestis kolmas.

Ettevõte asub San Brunos Ameerika Ühendriikides California osariigis. Videote kuvamiseks kasutatakse Adobe Flash Videot ja HTML5. YouTube'is on laias valikus videosisu: filmi- ja telesaadete lõike, muusikavideoid, amatööride videoblogisid jms. Enamiku YouTube'i sisust on üles laadinud eraisikud, ehkki YouTube'i partneritena pakuvad oma materjale ka meediakontsernid CBS, BBC, VEVO, Hulu jt firmad.

YouTube all tegutsevad ka tasulised voogesituse tellimisteenused YouTube Premium, miks pakub originaalset videosisu, ja YouTube Music, mis pakub muusika voogedastust. 2021. aastal ületas YouTube'i tasuline muusika voogedastusteenus 50 miljoni kasutaja piiri.

Ajalugu
-------

YouTube'i asutasid 2005. aasta veebruaris kolm endist PayPali töötajat Steve Chen, Chad Hurley ja Jawed Karim. YouTube'i esimene peakontor asus Ameerika Ühendriikide California osariigis Silicon Valleys San Mateos. Veebisait alustas tööd 14. veebruaril 2005. YouTube'i esimene video oli 19 sekundi pikkune "Me at the Zoo", kus Jawed Karim rääkis San Diego loomaaias elevantidest. 2006. aasta novembris omandas Google YouTube'i 1,65 miljardi USA dollari eest ja sealtpeale on see Google'i tütarfirma.[*viide?*]

Populaarne sisu
---------------

YouTube'i vaadatuim video oli 2011. aasta mais avaldatud Justin Bieberi muusikavideo laulule "Baby" (13. novembriks 2,86 miljardit korda). Aastal 2017 püstitas "Despacito" vaatamiste arvu rekordi (2022. aasta 13. novembri seisuga oli sel 8 miljardit vaatamist). Pinkfongi versioon lastelaulust "Baby Shark", mis avaldati 2016. aastal, sai 2. novembril 2020 maailmas kõige vaadatumaks videoks, mida oli selleks kuupäevaks vaadatud 7,04 miljardit korda. YouTube'i vaadatuim amatöörvideo oli "Charlie bit my finger – again!" (tõlkes "Charlie hammustas mu sõrme – jälle!"), mida oli 2. jaanuariks 2021 vaadatud 878 672 823 korda. Enim vaadatud video, mis ei ole muusikavideo, on "Masha and the Bear: Recipe for Disaster" (tõlkes "Maša ja karu : õnnetuse retsept"). Sellel on 2022. aasta 13. novembri seisuga 4,51 miljardit vaatamist.[*viide?*]

Juutuuberid
-----------

Registreerimata kasutajad saavad videoid üksnes vaadata, registreeritud kasutajad aga võivad videoid piiramatus koguses ka üles laadida. Võimaliku sobimatu sisuga videoid tohivad üles laadida ainult need registreeritud kasutajad, kes on kinnitanud, et on vähemalt 18-aastased.[*viide?*]

YouTube'i aktiivseid kasutajaid, kes ise videoid üles laadides sisu loovad, nimetatakse **juutuuberiteks** (inglise keeles *youtuber*). Paljud juutuuberid kasutavad oma videokanalit videopäevikuna (videoblogina), postitades enam-vähem korrapäraselt videoid oma elu või hobi kohta.[*viide?*]

### Eesti juutuubereid

Suurima tellijate arvuga Eesti Youtube'i kanalid 2021. aasta 16. veebruari seisuga olid Estonianna (Anna Ovsjankina), Archo Morris, Creative Mobile, Karl Niilo ja Lilith Lindlay Channel. Eestikeelsetest kanalitest on 2020. aasta seisuga enim tellijaid kanalitel Andrei Zevakin, SarioTV, nublu & kawasaki, Hensugusta (Henri Karpov), HDTanel, Eesti Rahvusringhääling, cmxml,The Tomsikene, 5MIINUST ja Maria Rannaväli.

Vaata ka
--------

* YouTube'i loojaauhinnad
* Ajaveeb
* Vimeo

Viited
------

1. ↑  Alexa.com välja otsitud 18.06.16
2. ↑  Alexa.com (välja otsitud 18.06.16)
3. ↑  "YouTube HTML5 Video Player". *YouTube*. Vaadatud 12. aprill 2011.
4. ↑  Weber, Tim (2. märts 2007). "BBC strikes Google-YouTube deal". BBC. Vaadatud 17. jaanuar 2009.
5. ↑  "YouTube'i tasulisel muusikateenusel on nüüd 50 miljonit tellijat" ERR, 2. september 2021
6. ↑  Surprise! There's a third YouTube co-founder (välja otsitud 6.12.2010)
7. ↑  23. apr 2005, jawed, Me at the zoo, The first video on YouTube. Maybe it's time to go back to the zoo?
8. 1 2  youtube.com
9. ↑  "Baby Shark becomes most viewed YouTube video ever, beating Despacito". Vaadatud 8. detsember 2020.
10. ↑  "Youtube'i postitaja". Eesti Keele Instituut. Vaadatud 28. jaanuar 2018. `{{netiviide}}`: eiran teksti "Keelenõuannete kogu" (juhend)
11. ↑  "Meaning of "YouTuber" in the English Dictionary". *Cambridge Dictionary* (inglise keeles). Vaadatud 28. jaanuar 2018.`{{netiviide}}`: CS1 hooldus: tundmatu keel (link)
12. ↑  "Top 250 YouTubers Channels in Estonia". Vaadatud 16. veebruar 2021.
13. ↑  "Eesti YouTube Kataloog". Vaadatud 8. detsember 2020.

Välislingid
-----------

|  |  |
| --- | --- |
|  | Pildid, videod ja helifailid Commonsis: **YouTube** |

|  |  |
| --- | --- |
|  | Tsitaadid Vikitsitaatides: **YouTube** |

* YouTube'i portaal
* YouTube'i vaadatuimad videod
* Greater transparency for users around news broadcasters YouTube, 2. veebruar 2018
	+ Tehnikauudised: YouTube hakkab märgistama riiklike meediakanalite videoid ERR, 5. veebruar 2018